amanoisuno/poet huggingface dataset:
頌古五十五首  其二四 釋紹曇
柳掛金絲鶑織曉，花鋪翠錦蝶眠春。見成一幅新圖畫，不待王維手眼親。
頌古五十五首  其二五 釋紹曇
胡餠朝朝供一僧，知他結了幾生冤。甜瓜換得胡盧種，才出頭來便滅門。
頌古五十五首  其二六 釋紹曇
赤窮王老賣渾身，賤似黄金貴似塵。不費分文收買得，一程送與采樵人。
頌古五十五首  其二七 釋紹曇
太平時節歲豐登，旅不賫糧戶不扃。官路無人夜無月，唱歌歸去月三更。
頌古五十五首  其二八 釋紹曇
村落誰家醜女兒，愛將苕菷畫蛾眉。逢人掩鼻嫌腥穢，鴉臭當風自不知。
頌古五十五首  其二九 釋紹曇
白髮宮娃不解愁，滿頭猶自插花枝。曾緣玉兒君王寵，準擬人看似舊時。
頌古五十五首  其三○ 釋紹曇
霜拂金鞍玉墜腰，鷄聲催入紫宸朝。何如雲壑飽清夢，殘月半窗松影摇。
頌古五十五首  其三一 釋紹曇
濁酒松醪喫兩鍾，醉拖長袖舞春風。天崩地裂誰能管，幾見落花堆亂紅。
頌古五十五首  其三二 釋紹曇
喫粥喫飯過，聽風聽雨眠。風光俱買盡，不費一文錢。
頌古五十五首  其三三 釋紹曇
十字街頭鋪席開，牛溲馬勃盡收來。等閑落在名醫手，貴賤無非是藥材。
頌古五十五首  其三四 釋紹曇
八面玲瓏逗月寒，要尋形影十分難。無端平地生層級，湘北潭南作樣看。
頌古五十五首  其三五 釋紹曇
颺下山藤設意深，嗅烏喙藥禍沾身。脚跟未斷紅絲線，智鑑難逃明眼人。
頌古五十五首  其三六 釋紹曇
爝火初經一線開，寶盤終日自縈迴。也知物理關人事，歷盡崎嶇心始灰。
頌古五十五首  其三七 釋紹曇
荒廢人家命蹇迍，行年在坎鬼臨身。燒錢遠送他方去，轉禍來爲五福神。
頌古五十五首  其三八 釋紹曇
幼小勤書懶出門，春風花柳自村村。芳心不被笙歌引，時把唐虞子細論。
頌古五十五首  其三九 釋紹曇
剪酥蹙錦上林花，曉怯春寒不放開。驀聽一聲撾羯鼓，檀心遠送異香來。
頌古五十五首  其四○ 釋紹曇
白髮將軍坐碧油，教嬰兒打百花毬。被人馳馬拏將去，猶把兵書說未休。
頌古五十五首  其四一 釋紹曇
飛騎將軍入虜庭，鎗旗未動死生分。戰酣馳入中軍寨，且聽元戎議賞勳。
頌古五十五首  其四二 釋紹曇
籠養翎毛不記名，春來巧弄百般聲。臨風放出丹山鳳，多謝簫韶奏九成。
頌古五十五首  其四三 釋紹曇
霜風括地掃枯荄，誰覺東君令已回。唯有嶺梅曾漏洩，一枝先向雪中開。
頌古五十五首  其四四 釋紹曇
綠蘿窗底枕肱時，夢遶華胥客路迷。聽得烟村一聲笛，醒來元是住居西。
頌古五十五首  其四五 釋紹曇
九十芳春日，遊蜂競採花。花歸蜜房盡，殘葉落誰家。
頌古五十五首  其四六 釋紹曇
道冠儒履佛袈裟，弄鬼精魂却有些。多謝寶公勤照拂，雙檮枯盡再生花。
頌古五十五首  其四七 釋紹曇
拍板門槌伎倆窮，人前偏要辱宗風。馿鳴狗吠成狼籍，瞞得梁王屈寶公。
頌古五十五首  其四八 釋紹曇
十年不作觚棱夢，一旦來從帝苑遊。召對金鸞酬一問，布衣脫下便封侯。
頌古五十五首  其四九 釋紹曇
春有百花秋有月，夏有凉風冬有雪。莫將閑事掛心頭，便是人間好時節。
頌古五十五首  其五○ 釋紹曇
竺乾逴得屠龍技，袖隠神鋒入海南。弄巧不消人一笑，九年面壁好羞慚。
頌古五十五首  其五一 釋紹曇
平白將身入草窠，折娘生臂凍馿腰。一年一度嵩山雪，雪有消時恨不消。
頌古五十五首  其五二 釋紹曇
通身紅爛業非輕，血染千山草木腥。一陣西風捲黄葉，月華如水滿空庭。
頌古五十五首  其五三 釋紹曇
幽賞春華到畫橋，金絲拖柳錦翻桃。臨風不識東皇意，却聽流鶑舌弄嬌。
頌古五十五首  其五四 釋紹曇
身後身前不丈夫，钁頭邊事想含糊。不知費幾蒼松機，換得渠儂破鉢盂。
頌古五十五首  其五五 釋紹曇
不依本分去擔柴，負石黄梅驗作家。半夜三更設分曉，和糠舂出古菱花。
跋禪會圖 釋紹曇
禪既强名，會亦妄立。一火無知，打棚雜劇。百樣喬粧誑世人，千般怪語瞞天日。若是本色行家，不打這般皷笛。畫影圖形轉弗堪，叢林千古成狼籍。不狼籍，留與仁禪遮破壁。
跋北磵和尚自贊靈照頌 釋紹曇
丹霞龐老總妖人，不減獰爭蠱毒神。靈照專行禁邪法，相逢便捋鬼頭巾。
跋永明惟心訣 釋紹曇
心已强名，訣從何來。永明剜肉作瘡，何山隔壁猜謎。急急將來付丙丁，大丈夫兒休擬議。如擬議，三級浪高魚化龍，癡人猶戽夜塘水。
漩翁 釋紹曇
和泥合水幾經春，只貴隨流轉得身。白浪堆頭深掘窖，老來偏解活埋人。
黑山 釋紹曇
佛祖仰望不及處，暗昏昏地悄巍巍。放開閃電光中路，拶著全身陷鐵圍。
雙溪 釋紹曇
朝宗正派競分支，那箇源頭肯放低。堪笑截流人不薦，從東過了又從西。
雲溪 釋紹曇
一從鎖斷清波路，密影重重布畫橋。著脚不知深淺處，定應攧折瞎馿腰。
兀庵 釋紹曇
身同枯木倚寒巖，鑠盡玄微沒許般。只麽守些獃怛怛，從教壁倒與籬坍。
謙翁 釋紹曇
具通方眼放𥉍盲，爭肯先人一步行。窮四部洲求遜讓，看來不出老先生。
龍淵 釋紹曇
未施爪距攫風雲，玉鑑光寒不染塵。昨夜寒濤輕蘸月，賺他無限抉珠人。
古岸 釋紹曇
乾坤未剖立雄基，雪衮寒濤日打圍。脚下儘教浮逼逼，直通一路與人歸。
無見 釋紹曇
色塵銷盡眼頭空，著得須彌山萬重。不似靈雲存鑑覺，被桃花換主人翁。
滸眼 釋紹曇
萬派奔流觸斷崖，渦漩一竅絕安排。淵深徹見靈源底，裏許如何著得沙。
大用 釋紹曇
二三四七惡機關，互逞辭鋒鬭熱瞞。不必山僧一彈指，盡情貶向鐵圍山。
無盡 釋紹曇
老胡移種覺園花，五葉聯芳次第來。惱亂春風沒休日，一枝開了一枝開。
樵隠 釋紹曇
斫得塊柴擔不起，和雲颺下枕頭邊。夢魂不涉人間世，肯把黄梅破鉢傳。
石壁 釋紹曇
一方峭峻絕安排，立處還同萬仞崖。盧老倩人書不得，春日濈濈長莓苔。
假菴 釋紹曇
穿鑿虛空幻架成，從來共住不知名。笑他借位明功底，錯認簷頭雨滴聲。
瓢泉 釋紹曇
當陽剖破劫壺來，見徹根源眼有沙。臨際爺爺得一杓，葛藤浸爛又萌芽。
栖巖 釋紹曇
拗折瘦藤枝，靠倒險崖句。佛祖謾尋蹤，無你湊泊處。
休征 釋紹曇
擊碎軒轅鏡，焚燒黄石書。瘦筇春力健，带月訪樵漁。
雪崖  其一 釋紹曇
壁立千尋度玉風，絕捫摩處有行蹤。草鞋踏出毗盧印，見得分明隔萬重。
雪崖  其二 釋紹曇
空花翳眼沒根莖，平白誰知太險生。窮一色邊須撒手，且無玄路與人行。
愚翁 釋紹曇
聰明點盡若盲聾，沒變通時有變通。漏得黄梅無底鉢，笑開老眼醉春風。
虛叟 釋紹曇
千聖機塵一洗清，心淵絕滓自靈明。白頭謾說無功用，種得空花結果成。
元叟 釋紹曇
搆得先天那一機，胸中字脚沒星兒。直從千聖頭邊坐，不許兒孫取次知。
平山 釋紹曇
一鏡面鋪非剗削，且無高下與人爭。擬從頂𩕳尋玄路，著脚須防有賺坑。
滸眼 釋紹曇
一生逐浪與隨流，未見根源未肯休。孔竅不知深幾許，臨崖看著使人愁。
疏山塔  其一 釋紹曇
衲僧毛病沒星星，剛被傍人授記成。萬壑松濤撼明月，隔溪誤認倒屙聲。
疏山塔  其二 釋紹曇
活被人埋汝水濆，新豐一曲杳無聞。可憐嬌舞曹家女，不嫁春風嫁白雲。
惺惺石 釋紹曇
主人翁已强安名，何待區區喚一聲。坐得石頭穿透底，依然打箇不惺惺。
煨芋 釋紹曇
糞火香凝午夢初，爛煨黄獨替春蔬。山童急把柴門掩，只恐閑雲引詔書。
送雪竇圓兄歸疏山 釋紹曇
錦鏡濃粧蜀樣花，沒塵埃處惹塵埃。好歸說與曹家女，已是當堂打破來。
送椿兄之蔣山 釋紹曇
老倒凌霄徹骨窮，强書白契賣虛空。要將刀尺分長短，須向鍾山問寶公。
送如兄見枯樁 釋紹曇
枯樁一語錯流傳，礙塞平人萬萬千。百雜碎時須跳出，莫教坐在法身邊。
送明兄之天童 釋紹曇
古蠻絲裹塊焦桐，色带凌霄劫火紅。送與天童彈一操，風前月下滴丁東。
送清兄見天童并扣石溪 釋紹曇
前寶公兮後寶公，分身說法在玲瓏。訪尋不用論賓主，十二面門元一同。
送傑兄歸子雲墨池 釋紹曇
凌風倒握瘦藤枝，來探坡僊浣墨池。染污一身難洗雪，到家莫使子雲知。
送悅兄歸篆江省母 釋紹曇
萬疊穠陰襯落花，一江流水篆紋斜。娘生面目無遮護，見得分明始到家。
石溪自鴈宕避難回天童巢雲 釋紹曇
蒼鷹俊翼倦摩霄，巖下深雲穩寄巢。且放愁胡雙眼閉，恐驚群鷺宿寒梢。
送東川本之太白 釋紹曇
萬松關險路縈紆，門掩深雲窄有餘。佛過低頭不妨得，且圖人見額邊珠。
送俊兄歸桃源省母 釋紹曇
故國胡塵蔽不開，拏舟深入武陵家。野桃花映娘生面，莫學靈雲眼著沙。
疏山送道州如矮歸湘西 釋紹曇
筆頭俊逸眼頭親，邈得疎山矮子真。落鴈圖邊輕展看，誰云不是道州人。
疏山送日兄歸玄沙 釋紹曇
疏山覓得曹家女，嬌舞西風不解羞。歸與謝郎稱萬福，免教紅爛在漁舟。
悼時愚菴主 釋紹曇
詔書颺在破床頭，高枕松根睡覺休。啼盡山禽驚不醒，蘿窗空鎖暮雲愁。
送鏡兄之虎丘 釋紹曇
虎巖老虎太威獰，平地拏人死復生。背却西風行一轉，髭鬚倒捋兩三莖。
采蕨 釋紹曇
撥雲尋蕨到層峰，荆棘林中有路通。拈起一拳全殺活，漏籃無底貯春風。
燒筍 釋紹曇
稚子相呼脫錦衣，餉春不減首山薇。翻身跳入爐中浴，透得山僧嚙鏃機。
刈茆 釋紹曇
百草頭邊活路通，嶮崖機透幾千重。長長短短刪除了，收放全歸掌握中。
划柴 釋紹曇
紛紛枝葉亂如麻，不惜從頭與一划。驚起鐵蛇忙竄草，樵歌聲徹老盧家。
寄紫籜茶與虎丘石溪 釋紹曇
籜龍銜味噀春英，香入蘿窗午夢清。笑汲新泉煩陸羽，貴圖尊宿眼增明。
寄賀天童滅翁和尚 釋紹曇
接人籌室肯雷同，用治兵機不犯鋒。把定牢關輕放過，一人標記一株松。
寫華嚴求偈 釋紹曇
衲僧用處得能乖，肯向龍宮鼻嗅來。黑墨濃磨塗白紙，重重無盡雜花開。
天童送深兄歸湖州 釋紹曇
采樵深入萬松關，踏破烟雲幾朶山。擔折驀知柴束重，掉頭歸唱月彎彎。
送祐兄之仰山 釋紹曇
仰山活業苦無多，畬片荒田種粟籮。去與一鋤翻到底，聽渠叉手道如何。
浄慈送拱侍者之天童參天目 釋紹曇
無孔鐵鎚三五百，烹金鑪裏鑄成來。就將一箇輕拋擲，擊得玲瓏竅子開。
明月谷血書華嚴蒙恩宣入內庭 釋紹曇
一回𡎺破娘生指，血染春風開雜花。香噴龍王宮殿滿，胡僧嗅得鼻頭喎。
平溪 釋紹曇
一片寒光湛不流，古今誰解覓源頭。東西雖有地如掌，未許南泉閑牧牛。
古柏 釋紹曇
不識威音劫外春，錯將西祖意瞞人。紛紛多是尋枝葉，誰向枯樁透法身。
湧溪 釋紹曇
平地忽翻千尺浪，吞空沃日勢滔滔。截流機峻無人薦，謾說茶陵踏斷橋。
泉山 釋紹曇
接得靈源正脈親，險崖機裏解翻身。莫教倒嶽傾湫去，浸殺茫茫大地人。
巨源 釋紹曇
元無一滴皷波瀾，發得頭來海樣寬。舉棹迷蹤知幾許，桃花誤作武陵看。
竹房 釋紹曇
三莖曲與兩莖斜，徑直門風八字開。擬向翠微尋路入，知他賺却幾人來。
舜兄南山爲僧後歸東林 釋紹曇
新生白額眼光摇，肯向南山戀舊巢。背踏西風行一轉，人驚不過虎溪橋。
緣兄求住不得乞語 釋紹曇
磬峰小小陷人坑，始道平夷又險生。不是不容輕插脚，要伊別討路頭行。
送老聞歸安公 釋紹曇
樓至一雙粗脚蹤，分明弄假却成真。去將鍬子從跟剗，免踏春泥惑亂人。
送悟侍者歸天台葬父 釋紹曇
不學那吒拆肉還，小沙彌有惡機關。一拳𡎺殺深埋了，倒卓天台作壽山。
現上人字空甫求語 釋紹曇
二十玄門盡掃除，太虛寥豁月輪孤。翻身直透威音外，著得狂花翳眼無。
蓬維那號鰲山求語 釋紹曇
掣斷任公子釣輪，波騰嶽立幾千尋。曾郎夢覺方驚險，撒手懸崖死却心。
安兄號不動求語 釋紹曇
萬牛挽不回，輪槌擊不破。者樣頑石頭，世間無兩箇。
破衲 釋紹曇
通身百雜碎，誰解成褫得。鷄足緊收藏，當來問彌勒。
太虛 釋紹曇
廓然寥豁絕邊垠，一點雲生翳眼塵。真達不疑融萬象，更須知有路翻身。
送僧歸嶽麓印傳燈 釋紹曇
袖舞秋風尾瘦藤，南歸嶽麓看傳燈。先尋古殿經行處，喚醒當年喫攧僧。
月翁 釋紹曇
午夜光浮玉兔胎，行空無跡鏡奩開。老僧不在明白裏，向未生前相見來。
化冬果 釋紹曇
黄蘗樹頭生蜜果，趁書雲節要拈提。舌頭具眼百雜碎，抹過龐翁向上機。
懶翁 釋紹曇
口生白醭怕開言，幾度擡身又困眠。佛法從教陳爛却，權衡不在老夫邊。
老農 釋紹曇
畬田擊壤樂年豐，不與兒曹戲劇同。問著羲皇已前事，钁頭倒把舞春風。
行者智猷求偈之天童 釋紹曇
太白峰前古鏡臺，沒塵埃却惹塵埃。擔頭颺下爛柴橛，快與當堂打破來。
葛坡 釋紹曇
滋蔓年來愈更深，一刀截斷了無因。不知大道陵遲處，絆倒幾多忙走人。
訥翁 釋紹曇
縱懸河辯誑癡愚，理盡辭窮口囁嚅。卒急未能談吐得，相看摩捋白髭鬚。
送辯兄歸松江 釋紹曇
聽清猿罷啼烟霞，聲色純真未到家。一曲吳歌歸棹穩，松江雪點白蘋花。
玄峰 釋紹曇
極盡幽微裂萬差，天然鳥道絕安排。欲窮頂𩕳翻身句，妙密中防有險崖。
題披雲亭 釋紹曇
大地黑漫漫，日月久韜□。山藤聊一揮，神與境相會。八紘浄無塵，萬象鏡中翳。天外出頭看，笑擘闌干碎。
繼浄頭歸天衣故里 釋紹曇
歸訪荆溪舊釣簑，看長空鴈影沉波。臨風一掃無踪跡，浄地豈容人放屙。
一翁 釋紹曇
獨立坤維老作家，心無二用裂千差。自從行道威音外，見著枯樁幾度花。
節夫 釋紹曇
一生堅守居延操，歷盡間關見老成。菊噀晚香松傲雪，短筇扶瘦日尋盟。
延慶化禪觀地平 釋紹曇
屏息諸緣入定時，脚跟下事爛如泥。睦州片板輕擔出，禪病蠲除不用醫。
山叟 釋紹曇
不識紅塵有利名，閒聽幽鳥靜看雲。羲皇世上無窮樂，曝背茅簷策幾勳。
危峰 釋紹曇
石頭機路難栖泊，險布還同萬仞崖。到頂方知天下小，草鞋跟斷更須挨。
鐵釘 釋紹曇
惡鉗鎚下翻身去，箇箇當陽要出尖。釘得虛空無縫罅，有完全有不完全。
石灰 釋紹曇
鑪鞴親從鍛鍊來，十分确硬亦心灰。蓋空王殿承渠力，合水和泥做一回。
磉石 釋紹曇
鎚鑿工夫見十全，潤時知雨玉餘溫。看渠負載擎天柱，箇箇無非硬脚跟。
板黄 釋紹曇
良工采得木千章，如析旃檀片片香。黄面瞿曇承蓋覆，拋磚打瓦又何妨。
瓦 釋紹曇
脚尖踢出爛泥團，妙在陶輪轉處看。蓋覆虛空無滲漏，從教頭上黑漫漫。
定庵 釋紹曇
雲盡風休萬籟沈，柴門深鎖綠蘿春。石床晝靜跏趺穩，百鳥銜花不見人。
筠溪 釋紹曇
虛心中有箭鋒機，妙密誰云立處危。大道陵遲全勁節，香嚴一擊未忘知。
月巖 釋紹曇
平如鏡面險如崖，光境俱忘裂萬差。這裡無伊蹲坐處，空生徒自惹天花。
愛山 釋紹曇
酷將嗜好片閑心，散作千巖萬壑春。拚得一生看不足，險崖句裏要翻身。
見湖心老僧暑夜發書因成口占 釋紹曇
八十山翁夜發書，援毫氣蹙汗流珠。自憐一把清閑骨，家火無端煉得枯。
朴庵 釋紹曇
確實行藏與古儔，略無半點詐明頭。豎粗拳驗方來眼，未跨門時見便休。
因事書座右 釋紹曇
促膝寒窗淡話時，告休說是與論非。須知世路風波惡，百匝千重設禍機。
雪牛 釋紹曇
墮在虛凝一色邊，完全頭角不完全。溪東西岸難收放，純白何妨露地眠。
照知客求無礙 釋紹曇
捉得蓬蒿箭一枝，等閑射透五須彌。千重百匝機先路，破的初無抵滯時。
江西寶兄乞東際 釋紹曇
當陽一路沒途程，剖破藩籬即覺成。震旦心宗凌滅盡，到家猶自隔重溟。
隠山 釋紹曇
觸戰蠻征一掃空，和雲占斷最高峰。單提破钁頭邊事，佛祖當機不見蹤。
契庵 釋紹曇
語言道斷轉玄樞，千聖機關盡密符。接向上人通一路，拳頭豎起莫嫌粗。
維石 釋紹曇
一路機先滑似苔，葛藤窠裏出頭來。等閑擊著火星迸，霍得大唐人眼開。
寄華嚴賾講師 釋紹曇
半生不覩德雲翁，懸想經行在別峰。破一微塵相見了，揭翻華藏十三重。
送勉華嚴見本師 釋紹曇
秦望山前撞老爺，一拳打得鼻頭喎。衲僧氣息都忘了，無復尋香嗅雜華。
爲友于題水禽 釋紹曇
衰草汀烟寂寞秋，忍寒孤立懶盟鷗。江湖風味駸駸惡，得縮頭時且縮頭。
拗雲 釋紹曇
出頭天外便縱橫，誰信無心箇樣生。捩調不從龍駕御，要渠西去却東行。
爲月上人頌秋潭 釋紹曇
白蘋香細桂華清，徹底無痕漾水晶。剛被寒山心點汙，至今照影欠分明。
丈亭道者幹緣求頌 釋紹曇
破钁頭邊用得親，入廛不撥萬機塵。牢關劄斷三江口，要被隨波逐浪人。
南橋 釋紹曇
渡馿渡馬已多時，踏斷何妨入水泥。贍部洲人爭弄險，要渠知有截流機。
古巖 釋紹曇
揭示先天那一機，孤危不立自孤危。懸崖撒手人無數，石爛松枯總不知。
璞庵 釋紹曇
含藏一片玉連城，三度親曾獻楚庭。未跨門時琢雕了，春風深鎖綠蘿扃。
哭柵石壁 釋紹曇
心鏡交光十四年，誰知失照髑髏前。春風夢繞福城路，忍聽亂啼花塢鵑。
湧泉閣 釋紹曇
肆無礙辯若懸河，尺水能興萬丈波。平地無端立層級，登高人少逐流多。
送載上人往天童更依 釋紹曇
教眼年深似拍盲，金篦刮了膜重生。說天童有翳睛藥，妙手輕輕點即明。
天童德大師火後粧五百羅漢畫五十三參建浄髮庫砌松行求紀其實二偈贈之  其一 釋紹曇
南詢五十三知識，輥入天台五百牛。總被東山塗污了，馿腮馬頷得人羞。
天童德大師火後粧五百羅漢畫五十三參建浄髮庫砌松行求紀其實二偈贈之  其二 釋紹曇
剃得頭光快活生，萬松影裏唱歌行。脚頭脚底通霄路，平處孤危險處平。
塚間 釋紹曇
湖山倒影水吞空，鷗鷺忘機萬境融。不用深深埋暗箭，活人全在死人中。
古源 釋紹曇
七佛相承壽脉深，只圖入水見長人。截流機有青波路，天下滔滔誰問津。
夢庵 釋紹曇
肱枕蘿窗飽黑甜，華胥遊徧鶴蹁躚。不思議境全機路，何待逢人豎起拳。
自得 釋紹曇
寶山有寶費搜尋，何似形山寶最親。左右逢原好收取，絲毫全不假他人。
無庵 釋紹曇
銷鑠玄微萬境空，銜花百鳥謾尋蹤。莫教頑坐精靈窟，門鎖亂雲千萬重。
北山 釋紹曇
占斷幽都立孤危，周遭密布險崖機。翻身斗裏深藏穩，斫額人多到頂稀。
竹窗 釋紹曇
密葉節金點碧沙，月和梅影冷移來。香巖瓦礫徒拋擲，門鎖重陰擊不開。
返照軒 釋紹曇
靈根豁達絕纖塵，只貴回光見得親。日斜半窗梅弄影，客程猶有未歸人。
石庵 釋紹曇
确硬工夫做十全，牢關深鎖綠蘿烟。嶮崖機峻無人透，幾見春山蕨豎拳。
送舜侍者見萬壽退耕和尚 釋紹曇
湖山深處侍巾瓶，錯認頻呼小玉聲。急掩耳待尋活路，司南車在闔閭城。
放山室送芳上人見浄慈偃溪和尚 釋紹曇
南山鱉鼻雖無毒，觸著依前解喪身。不信當頭揩癢看，渾鋼底也沒全人。
浄妙室爲竹院可都正說 釋紹曇
一塵不立所依亡，脫體靈明自放光。巨闢三玄三要語，接人無力下禪床。
賢首燈侍者求無盡 釋紹曇
燦發心燈耿夜臺，一花開了一花開。普光明殿重重見，端的傳從七佛來。
松上人求古林 釋紹曇
秀擢威音劫外春，靈根盤結幾何深。挺生臨濟清凉樹，盡大地人來息陰。
別源 釋紹曇
不續曹溪正脉，支分一派朝宗。弘滿清凉窟宅，春雷變化魚龍。
月磵 釋紹曇
即虛明處發靈源，坐在沉沉湛湛邊。勇退截流機路活，揭翻光影未生前。
昌侍者求斯道 釋紹曇
一念平常裂萬差，覺斯民處貴無邪。古今錯透長安路，狼藉春風一徑花。
空華嚴號明海 釋紹曇
一片虛凝鑑古今，持蠡難測幾何深。十三華藏重重現，照徹微塵古佛心。
蓬州如行圖僧求偈 釋紹曇
懶受神仙不死方，棄蓬萊入野僧房。莫教錯下風幡語，頭被傍人剃得光。
贈浄書狀 釋紹曇
不學寒山落韻詩，翻身來透祖師機。碓頭舂出非臺鏡，錯受黄梅半夜衣。
禪房十事 蒲龕 釋紹曇
百匝千重包裹，未免黑山裏坐。古今多少生盲，引得全身入草。
禪房十事 紙被 釋紹曇
通身不挂寸絲，單明一色邊事。要知結角羅紋，徑問床分枕子。
禪房十事 禪板 釋紹曇
要成片段工夫，須是全身倚靠。雖然只見一邊，未許睦州擔荷。
禪房十事 蒲團 釋紹曇
百草頭邊薦得，何妨打塊成團。直下千差坐斷，無心猶隔重關。
禪房十事 拄杖 釋紹曇
格外叢林選出，生緣不在天台。雖然烏律卒地，力扶多少人來。
禪房十事 拂子 釋紹曇
才得柄霸入手，便要呵佛駡祖。還他本色真椶，不比尋常談麈。
禪房十事 鉢盂 釋紹曇
做處全無滲漏，用時開口向天。盡大地人飫飽，只圖個不知恩。
禪房十事 戒刀 釋紹曇
惡鉗鎚下番身，未必鋒芒發露。不惟斬得貓兒，也解煞佛煞祖。
禪房十事 香印 釋紹曇
要識分明古篆，一槌打得完全。燒炷旃檀牛糞，衲僧鼻孔楔穿。
禪房十事 癢和子 釋紹曇
既就良工雕琢，何妨出手扶持。抓著衲僧癢處，賞伊一枚荔枝。
橫江 釋紹曇
素練翻花浪拍堤，聲前聲後截流機。清波路險無人透，蘆葦風生白鳥飛。
南山 釋紹曇
壽嶽名標自古今，萬年松矮翠成陰。東籬采菊悠然見，珍重淵明眼有筋。
賀洪錦溪出世鴈山能仁  其一 釋紹曇
諸方口裏水漉漉，一滴何如龍鼻頭。漲起春溪新濯錦，觸崖翻瀑浪花浮。
賀洪錦溪出世鴈山能仁  其二 釋紹曇
冷泉二月雷驚蟄，燒尾金鱗化作龍。拖去鼻頭涓滴水，洗清雁宕幾千峰。
團垸俞大夫 釋紹曇
結鳳團花巧施設，黑漫漫地轉希奇。做教底板堅牢著，自有傍人彩畫伊。
王鞔鼓 釋紹曇
鼓兩片皮謾自己，一回拈出一回新。揭天聲響疑塗毒，自有臨風側耳人。
矮道者 釋紹曇
身如椰子口宏開，看盡諸方鬼戲來。放一頭低人不識，疎山師叔是同胎。
鄰峰艮上人  其一 釋紹曇
四十餘年別故鄉，夢魂時復到藏王。春風九曲溪頭寺，桃花翻霞柳弄黄。
鄰峰艮上人  其二 釋紹曇
短筇扶瘦扣烟蘿，款問東山瓦皷歌。老倦不能謳唱得，隔窗幽鳥語尤多。
璉監寺  其一 釋紹曇
烹金爐裏脫胚腪，妙斲初無斧鑿痕。汝質自成瑚璉器，我儂甘作破沙盆。
璉監寺  其二 釋紹曇
曾把楊岐破屋撐，閑騎馿子弄蹄行。犯寒踏月慈溪上，冷笑梅兄太瘦生。
日本澄上人 釋紹曇
掃盡機緣萬法空，澄潭不許卧蒼龍。翻身踏斷來時路，家在海山雲外峰。
日本然上人  其一 釋紹曇
橫擔楖𣗖走諸方，佛祖玄關路轉長。放下身心歸故隠，金烏依舊出扶桑。
日本然上人  其二 釋紹曇
奔趨客路困塵泥，蟻夢方酣蝶夢飛。頼有啼鵑知此意，一聲聲勸不如歸。
化城山主化田 釋紹曇
古柳堤邊展化機，要人一飽便忘饑。誰將奪食驅耕手，拚却良田種蒺藜。
人我擔 釋紹曇
骨露皮穿未肯休，冥機蠻觸戰蝸牛。一肩人我都擔了，遍界從教是髑髏。
慧禪人 釋紹曇
翠織岷峨錦綉春，堪嗟撲撲蔽胡塵。金鷄銜粟餘殃在，誰繼神駒踏殺人。
從禪人 釋紹曇
臨濟陰凉樹已枯，片無霜葉擁禪趺。兒孫不解澆培得，翫作山門境致圖。
寧藏主省師兄求語 釋紹曇
橘州文學石橋書，妙畫雄才舉世無。宗說俱通心眼活，奇哉老蚌出雙珠。百年凜有遺風烈，行處同途不同轍。癡翁真得虎頭癡，月峰清照峨嵋月。分飛雁影各東西，幾對秋風歎離別。去去吳天浄如洗，淡墨聯書形字義。且教人道渠和儂，好對難兄與難弟。
緣侍者之浙右 釋紹曇
一本潼川花瑞菜，全蜀知名誰不愛。夜雨叢凝色染藍，春風花噀香如麝。不知何處得靈根，栽遍牛頭山後前。古佛低頭看不厭，聲聞鼻孔被渠穿。上人携種游江浙，味與首陽薇不別。伏虎巖前清客嘗，老饕嚼斷娘生舌。餘香分餉老芝峰，彷彿家園小摘同。此去零星休賣弄，珍藏大作蘇陀供。
觀知客歸葬親求語 釋紹曇
道人觀方知彼去，入門要驗賓中主。喫一杯茶即轉身，誰能掉舌論今古。危機俊逸旱雷轟，蒼鷹折翅獵狗烹。老明覺舉手加額，韓大伯敢攙先行。秋深撥草天台路，靈骨要尋親父母。破钁頭邊掘窖埋，斷猿哭月風號樹。
律宗玉維那三人禮石佛求語 釋紹曇
老倒南山犯真律，三生鑿破寒巖石。不立名中强立名，弗狼籍處成狼籍。兒孫膝下有黄金，撥草瞻風遠訪尋。三拜起來發一嘆，方知老子錯留心。天真自性佛不管，頑石頭邊討甚椀。費盡鉗鎚多破綻，烏藤緊捉從頭看。
妙恩侍者求語 釋紹曇
一奩春錦鬭鮮明，較古菱花越樣清。照影不應呼小玉，至今湖海客關情。
又省師 釋紹曇
逴得諸方惡毒些，歸尋刻骨舊冤家。深深掘窖都埋了，翻鐵面皮誰識爺。
鄱陽恭上人求語 釋紹曇
鄱陽風鼓浪千尋，徹底探窮不顧身。塔主連聲呼莫莫，截流機峻恐驚人。
靈叟小師悟垓侍者求語 釋紹曇
碧落一碑無贋本，非草非真非隸篆。鏡樣渝江徹底清，字義炳然人少見。靈叟珍藏歲月深，南來吳越人爭尋。瘞鶴銘辭匪同調，寒山詩句非知音。紛紛問字誰親切，勾不成勾丿不丿。爭得盧公賽子雲，一肩擔荷柴衝折。臨行密付阿誰邊，妙處休云子不傳。索性掃除元字脚，義天雲浄月孤玄。
簡州性上人求語 釋紹曇
春山杜鵑啼，苦勸人歸去。聲碎竹林風，血染花梢雨。我老無家可得歸，蘿窗睡飽雲黏衣。山童推枕破殘夢，報道有僧開竹扉。何方聖者來尋討，解包颺下青龍鈔。便欲庭前縱火焚，浄地豈容狼藉了。問渠何日離飛來，兩月奔馳未到家。好勸急歸休歇去，春風落盡武林花。
周上人求語 釋紹曇
憶昔周當仁，手握金剛杵。憤氣向南方，誓滅諸魔子。老婆驀劄點三心，走入龍潭恨轉深。掃蕩家私無一窖，胡揮白棒到平人。牧閒冷坐思高躅，斷絃爭得鸞膠續。扣門聽得簡州人，倒屐相迎幾折足。略寒溫外問來端，叉手丁寧覓指南。未舉紙燈明說了，隔窗春鳥語綿蠻。
西水浄土庵奉寄具足孤松老師 釋紹曇
聞道虛空曾解講，信疑往決西山亮。烟雨溟濛蘚石溫，六藏影跡難尋訪。小徑披榛扣竹扉，道人一見笑掀眉。布衲橫肩瘦如削，口持密語沒停時。雲簷掃榻延居夏，白蓮香散東林社。澗水松風說苦空，不資中有生清泰。殷勤寄問老孤松，具足門中有正宗。灼然嫌佛不肯做，鳳栖不在梧桐樹。
爲叔向題坐禪蝦蟆 釋紹曇
一從識得性分明，懶作春池鼓吹聲。閑把六根門鎖斷，白蓮香散水風清。
題直夫牛圖 釋紹曇
三三五五戲平蕪，踏裂春風百草枯。莫寫溈山僧某甲，恐人誤作祖師圖。
題老融猿 釋紹曇
危坐禪枝冷，機含毒果深。直饒捫摸著，未必死偷心。
題圓澤圖 釋紹曇
月下騎寒犢，三生事細論。已遭人點檢，休弄鬼精魂。
題拗韁牛 釋紹曇
隴樹冥冥日向西，苦貪芳草不知歸。牧童盡力拽得轉，在在暝烟深翠微。
坦老求題真歇宏智竹庵同遊雁山酬唱真蹟軸後 釋紹曇
天生三箇老冤魔，狹路相逢沒柰何。□把肚腸摟抉看，曲於四十九盤多。
題放山堂 釋紹曇
一擊牢關八字開，石頭機路滑如苔。危分險布知多少，排闥從渠輥入來。
杜甫騎馿遊春圖 釋紹曇
客路如天遠，吟身太瘦生。無家歸未得，策蹇傍春行。
李白醉騎馿圖 釋紹曇
酒渴思鯨飲，金鸞早退朝。醉身扶不起，壓折老馿腰。
題秋堂四蘭  其一 釋紹曇
指玉彈曉，喙檀噀春。倏爾生妬，陰飈不仁。
題秋堂四蘭  其二 釋紹曇
湘英整佩，楚衣告紉。羲黄薦馥，采采疑真。
題秋堂四蘭  其三 釋紹曇
紛披佩玉，仆委苔痕。簷花寫恨，難拈楚魂。
題秋堂四蘭  其四 釋紹曇
幽石封白，深林掩芳。隠德不耀，何矜色香。
題蘭蕙  其一 釋紹曇
色淡而清，節香而貞。隠德不耀，咀華含英。君子同其芳潔，寫真不墮丹青。宜乎孕瀟湘幽楚之靈。
題蘭蕙  其二 釋紹曇
一莖四花，挺然拔萃。其臭如蘭，其標如芷。檀喙簇烟而不繁，勁節疾風而不倚。是以昂山有山林軒昂之志。
題四蘭  其一 釋紹曇
深藏巖谷裡，初不要人知。苦是香難掩，春風得意吹。
題四蘭  其二 釋紹曇
喜晴彈玉指，林下見幽人。楚楚湘靈樣，肌膚不染塵。
題四蘭  其三 釋紹曇
珮玉半零亂，繄誰吊楚英。醉香魂未返，愁聽打蓬聲。
題四蘭  其四 釋紹曇
一再荒林雪，全身掩薜蘿。直饒埋沒得，爭柰鼻頭何。
題秋堂四蘭  其一 釋紹曇
靈均侈山林之樂，薄籠綃袴，幽放檀心。嬌舞春風身醉香，力難扶也。
題秋堂四蘭  其二 釋紹曇
久居深林幽寂中，雖隠德不耀。遇春陽姁嫗，笑彈玉指，十倍精神。所慮楚俗尚芳，紉而爲佩，使不克終其天矣。
題秋堂四蘭  其三 釋紹曇
娥英吊舜於九疑，泣泪如雨。珮玉零亂，半委塵泥。愚恐離騷九歌，曲盡其哀，香魂冷而卒難拈也。
題秋堂四蘭  其四 釋紹曇
大雪申威，萬木摧拉，獨能擢芳於凝沍中，雖百折不委。非素有所養，寧不爲外侮憑凌者歟。
爲丘桂巖司門題和靖雪後看梅圖 釋紹曇
破曉湖山入畫時，短篷摇雪傍疏籬。一心只在梅花上，凍損吟身也不知。
元暉山水圖 釋紹曇
簇簇烟林挂酒帘，山藏古寺寂無僧。瘦筇便欲幽尋去，隔岸小舟呼不應。
爲張良臣知府題梅圖 釋紹曇
一篷春雪泛西湖，不覺和身入畫圖。千古暗香疏影在，誰云骨冷不容呼。
山水圖 釋紹曇
招提依約在烟蘿，酒旆風微拂釣蓑。欲稅雲林歸卜隠，山靈應笑賺人多。
爲友于題水禽 釋紹曇
淅淅西風肅殺時，枯荷餘得折殘枝。疾風凌雨多翻覆，只處姑姑立處危。
拱秀閣 釋紹曇
萬疊遥岑綠打圍，曉寒空翠潑禪衣。幽禽喚起蘿窗定，閑看春雲带雨歸。
爲圓雪崖題待月 釋紹曇
終日忙忙繼月明，要看杜撰八陽經。直饒讀到流通分，未必芭蕉著耳聽。
爲行可維那題子陵釣臺 釋紹曇
七里灘頭古木陰，眼空寰海老垂綸。無端釣得劉文叔，却把羊裘污俗塵。
題許由棄瓢圖 釋紹曇
視堯天下一瓢輕，厭聽風梢歷歷聲。颺下不須頻顧戀，始終存取隠淪名。
禮大梅塔 釋紹曇
即心即佛已隨邪，況與龐翁亂撒沙。茅舍從茲混塵跡，老梅羞放雪中花。
題荷衣沼 釋紹曇
綠荷親製蔽窮身，池面香風噀古今。百萬軍藏藕絲孔，豈知綿密度金針。
爲元首座紙燈船 釋紹曇
輕輕點著發光寒，這裡停橈舞棹難。明暗路岐都照破，放行初不犯波瀾。
題佛跡巖 釋紹曇
一度拚身透險崖，石頭機路滑如苔。脚跟點地不點地，立處何曾踏實來。
禮香山湯禪師 釋紹曇
寂寞空山宴坐時，千鈞重寄一絲危。直饒雙眼頻開合，著處由來不自知。
送綿襖與東岡 釋紹曇
羅紋結角見蹤由，翻著從教刺眼休。線路放開綿密密，瞿曇踢出脚尖頭。
寄賀錢𡼝薦福東林和尚  其一 釋紹曇
烹金鑪去杳無踪，沉影愁看鴈過空。出手與渠重結了，未應碧眼是頑銅。
寄賀錢𡼝薦福東林和尚  其二 釋紹曇
錢王活業付東林，古墓埋藏暗箭深。機正發時誰中的，空山落日幾驚心。
寄賀錢𡼝薦福東林和尚  其三 釋紹曇
法身邊事會多時，端的枯樁弗用疑。無柄鐵鎚輕擊碎，心花粲發不萌枝。
悼雲泉老師 釋紹曇
奪得犀牛便跺跟，蘋洲玩月角生紋。翻身入海無消息，驚散沙鷗白鷺群。
賀友山新建東皋接待 釋紹曇
分袂南湖十數春，近聞華搆策奇勳。鉢從金粟摶香飯，僧自東皋接水雲。柔玉新拳春塢蕨，嬾黄新縷曉溪芹。定應容我分陳榻，曝背晴簷醉夕曛。
禮雲門千歲塔 釋紹曇
越山清絕無塵翳，不到胡僧取次埋。輒莫更加千歲壽，也須和骨洗將來。
梅窗 釋紹曇
溢目湖山看不足，引清吟有此雲房。簷牙掛月橫疎影，隙眼通風度暗香。夜掩只疑和靖宅，曉開爭看壽陽粧。蘭兄礬弟休相憐，斗室難爲納衆芳。
隠秀 釋紹曇
觸戰蠻征總不知，樂羲皇世遯嘉肥。馨香靜掩芝蘭室，文采深藏錦綉機。伴野僧眠嵩少石，汲蒙泉煮首陽薇。簞瓢飫味□貧趣，爭得紅塵染著衣。
竹雲 釋紹曇
春錦千綳玉萬竿，嵐光翠裛渭川寒。油然已作從龍勢，只恐仙陂化蟄難。
王庵和劉府教 釋紹曇
鹿眠芳草印春庭，月掛蘿窗曉半扃。白髮老僧偏愛客，忍寒同看換鵝經。